DA Den Europæiske Unions Tidende C 182/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 182/11)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

RESUME

RÅDETS FORORDNING (EF) Nr. 510/2006

»OLOMOUCKÉ TVARŮŽKY«

EF-Nr.: CZ/PGI/005/0399/19.10.2004

BOB ( ) BGB ( X )

Dette resumé indeholder de vigtigste oplysninger i varespecifikationen og er udarbejdet til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6 – Bubeneč Tlf. (420) 220 383 111 Fax (420) 224 324 718 E-mail: posta@upv.cz

2. Ansøgende sammenslutning:

Navn: A. W. spol. s r. o. Adresse: Palackého 4 CZ-789 83 Loštice Tlf. (420) 583 401 211 Fax (420) 583 445 127 E-mail: awlostice@tvaruzky.cz Sammensætning: producent/forarbejdningsvirksomhed ( X ) Andet ( ).

Det drejer sig om den undtagelse, der er fastsat i artikel 5, stk. 1, i Rådets forordning (EF) nr. 510/2006, idet der kun findes en enkelt producent i det geografiske område. Betingelserne i artikel 2 i Kommissionens forordning (EF) nr. 1898/2006 er opfyldt.

3. Produktets art:

Klasse 1.3: Ost

4. Varespecifikation:

(sammenfatning af kravene i artikel 4, stk. 2, i forordning (EF) nr. 510/2006)

4.1. Navn: »Olomoucké tvarůžky«

4.2. Beskrivelse: »Olomoucké tvarůžky« er en mager ost, der modner med en voksagtig skorpe og har en karakteristisk smag og duft, der traditionelt beskrives som »tvarůžková«. Denne komplekse, pikante og udtalte smag og duft fremkommer efter den sekundære proteolyse, der indtræffer i ostens modningsfase under påvirkning af overfladens mikroflora. Smagen og duften afhænger af modningsgraden og kan variere fra »mild« til »meget udtalt«. Ostens voksagtige skorpe har en gyldengul farve, og ostens indre er blød eller halvblød med en lysere farve. Fedtindholdet overstiger ikke 1 %, og tørstofindholdet ligger på mellem 34 og 38 %. Osten afsættes i regelmæssige (små skiver, små ringe eller små blokke på 20-30 g) eller uregelmæssige former. »Olomoucké tvarůžky« er en bordost.

4.3. Geografisk område: Regionen Haná og byen Olomouc, som er regionens geografiske og økonomiske centrum.

4.4. Bevis for oprindelse: Fremstillingsprocessen for osten »Olomoucké tvarůžků« lige fra modtagelsen af de købte råvarer (mager surmælk) til emballeringen af osten foregår altid centralt, dvs. den foregår på et og samme sted i det afgrænsede område Haná. Denne forudsætning hænger sammen med fremstillingsprocessen og navnlig den bioteknologiske karakter af hver etape af processen, der udelukker enhver transport og håndtering af den uemballerede ost uden for osteriet.

Dokumentationen omkring produktionen omfatter et register over alle leverandører af råvarer, et register over fremstillingsetaperne og et register over købere af de leverede oste. Alle emballerede oste bærer fabrikantens navn og adresse. Med disse registre er det muligt at spore ostene. Godkendte kontrolorganer kontrollerer løbende hele fremstillingsprocessen.

4.5. Fremstillingsmetode: Osten »Olomoucké tvarůžky« fremstilles af surmælk (ostemasse), der er let smuldrende og kendetegnet ved de store faste korn, det store syreindhold og den biologiske aktivitet. Fremstillingen begynder med indkøbet af surmælken. Surmælken æltes og tilsættes køkkensalt. Den således tilberedte ostemasse lagres i en kort periode i kældre. Under opbevaringen af osten i kompakt form og uden ilttilførsel sker der en spontan homogenisering af de ønskede egenskaber. Modningsstoffer (uskadelige mælkebakterier) og syreregulatorer tilsættes derpå ostemassen, som æltes for at opnå en ensartet osteblanding, der er klar til formning.

Ostemassen anbringes i den ønskede form. De halvfærdige oste sættes på hylder, der opstilles i modningslokalerne. Opbevaring sker ved kontrolleret temperatur og fugtighed, og ostene begynder at modne på overfladen under modningsstoffernes påvirkning. Dermed afsluttes den første etape af modningsfasen. Ved den efterfølgende afvaskning renses ostens overflade for gærrester, og anden fase af modningen begynder. Under denne anden fase sker der en spredning af den aerobe proteolytiske mikroflora, hvor enzymaktiviteten medfører dannelse af en gyldengul voksagtig skorpe og giver osten den karakteristiske smag, duft og farve. Så snart osten har nået den ønskede modningsgrad, emballeres den til grossist- eller detailsalg.

4.6. Tilknytning: Fremstillingen af »Olomoucké tvarůžku« i regionen Haná går til tilbage til overgangen mellem det 15. og 16. århundrede.

Ostens gode ry fremgår af, at den modtog en pris på den første messe for mejeriprodukter i Wien i 1872. Artikler skrevet af J. Kux, Dr Klenze, Mair-Waldburg, prof. Dr Laxa, Kněz og andre er blevet offentliggjort i specialpressen.

Osten »Olomoucké tvarůžky«, der også kaldes »syrečky«, »tvarůžky«, »tvargle«, »olomoucké« osv., er et produkt af tjekkisk oprindelse og hører for tiden til de mest kendte nationale oste. Dens popularitet og anerkendelse er ubestridelig, som det fremgår af de omkring 18 000 referencer på internettet og i radio- og tv-programmer om denne ost. Ifølge en undersøgelse, der blev offentliggjort i tidsskriftet Readers' Digest (udgaven fra februar 2005), ligger osten »Olomoucké tvarůžky« på fjerdepladsen over de mest spiste lageroste. Den sælges i de fleste fødevarebutikker og står på menukortet i mange restauranter. Osten indgår i utallige madopskrifter, og der er endog skrevet en bog med madopskrifter om den. Den nævnes i alle turistguider og -brochurer om denne region, den indgår i gastronomiske specialiteter og er nævnt på Den Tjekkiske Republiks officielle websteder. Osten er omtalt i mange leksika som f.eks. Otto, Universum og Wikipedia. Der findes også et museum for osten i byen Lošticích, hvor osten stammer fra.

4.7. Kontrolorgan:

Navn: Krajská veterinární správa pro Olomoucký kraj Adresse: Tř. Míru 101 CZ-779 00 Olomouc Tlf. (420) 585 700 730 Fax (420) 585 700 746 E-mail: kvsm@svscr.cz

4.8. Mærkning: —

(1) EUT L 93 af 31.3.2006, s. 12.